**Αλγόριθμοι σε δομή ακολουθίας**

1. Να γράψετε αλγόριθμο που να διαβάζει έναν αριθμό και να τον εμφανίζει στην οθόνη
2. Να γράψετε αλγόριθμο που να διαβάζει 2 αριθμούς και να τους εμφανίζει στην οθόνη
3. Να γράψετε αλγόριθμο που να διαβάζει 2 αριθμούς και να εμφανίζει
α. Το άθροισμα τους
β. Το γινόμενό τους.
γ. Το μέσο όρο τους
4. Να γραφεί αλγόριθμος που θα δέχεται στην είσοδο έναν τετραψήφιο ακέραιο αριθμό και θα υπολογίζει και θα εμφανίζει το μέσο όρο του πρώτου και του τελευταίου ψηφίου του.
5. Το σχολείο μας για τη συμμετοχή του στο πρόγραμμα Erasmus θα πάρει επιδότηση 1000 € για λειτουργικά έξοδα. Επίσης θα λάβει 300 € επιδότηση για κάθε παιδί που θα ταξιδέψει στο εξωτερικό. Να γράψετε αλγόριθμο που να διαβάζει πόσα παιδιά πρόκειται να ταξιδέψουν και θα εμφανίζει τη συνολική επιδότηση που θα λάβει το σχολείο.
6. Ο μέσος όρος ενός μαθητή στην πληροφορική προκύπτει από το μέσο όρο του προφορικού βαθμού του μαθητή και του γραπτού βαθμού στις εξετάσεις του Ιουνίου. Ο προφορικός βαθμός είναι ο μέσος όρος των 2 τετραμήνων. Να γράψετε αλγόριθμο που να διαβάζει το βαθμό του Α τετραμήνου, το βαθμό του Β τετραμήνου και το βαθμό γραπτού και να εμφανίζει τον προφορικό βαθμό του μαθητή και το μέσο όρο του στην πληροφορική.
7. Ο κατάλογος ενός εστιατορίου αναγράφει τις τιμές όλων των πιάτων χωρίς το ΦΠΑ 24%. Να γράψετε αλγόριθμο που να διαβάζει την αρχική τιμή ενός πιάτου και να εμφανίζει τον φόρο και την τελική τιμή συμπεριλαμβανομένου και του ΦΠΑ.
8. Να γραφεί αλγόριθμος που να διαβάζει έναν αριθμό, να τον υψώνει στο τετράγωνο, στο αποτέλεσμα να προσθέτει 4, να διαιρεί το νέο αποτέλεσμα με τρία και στον αριθμό που τελικά προκύπτει να πολλαπλασιάζει τον αρχικό και να εμφανίζει το τελικό αποτέλεσμα.
9. Ένα κατάστημα ρούχων κάνει εκπτώσεις 30% σε όλα τα παντελόνια και 40% σε όλες τις μπλούζες.
Να γράψετε αλγόριθμο που:
α. Θα διαβάζει το αρχικό κόστος (πριν την έκπτωση) του παντελονιού και της μπλούζας που σας ενδιαφέρει.
β. Θα υπολογίζει και θα εμφανίζει το συνολικό κόστος των 2 ρούχων μετά και την έκπτωση
γ. Θα διαβάζει τα χρήματα που έχετε στην τσέπη σας.
δ. Θα εμφανίζει τα ρέστα